和樞上人評詩
作者：陳宓
朝代：宋

paragraphs: 贈我古錦囊，詩卷若笋束。
吟頭久不掉，邂逅適我欲。
刺眼訝龍蛇，遠意追鴻鵠。
陋語固自媿，高詞敢虛辱。
大雅久矣亡，三嘆對遺牘。
不有靖節篇，何以悅我目。
謫仙句無敵，有口不食粟。
遂令後世儒，拳拳仰高躅。
杜陵到聖處，正始頓牽復。
揮毫動風雨，咳唾驚流俗。
其餘閙鼃蚓，誰屑與類族。
亡國悅鄭音，俚耳習胡曲。
勃興出韓柳，一洗陋學獨。
變化雲在天，鮮妍錦來蜀。
驊騮就夷路，造父爲之僕。
方揚秋月輝，忽散春花馥。
洪鈞運不停，常窘苦見逐。
我宋得歐蘇，妙語起山谷。
后山又角立，作者復陸續。
流派自天河，巨浪翻平陸。
和風扇寰宇，絃誦興庠塾。
搏虎寢其皮，屠龍食其肉。
擲簡海蜃浮，舉手天漿掬。
會當三月初，論文約吾屬。
引杯送殘紅，分坐占新綠。
笑語劇鵝鴈，酬倡交金玉。
庶呈待聘珍，無以藏諸櫝。